Mannen i 30-årene fra Vågan sto i Lofoten tingrett tiltalt for drevet fram seks cannabisplanter som i tørket tilstand utgjorde 240,5 gram. Mannen møtte ikke i retten, men retten besluttet å fremme hovedforhandling i hans fravær.

Telt i stua

Det var i januar i fjor at politiet gjennomførte en ransakelse hjemme hos mannen. Det ble da avdekket et telt i leiligheten hvor det sto seks cannabisplanter.Teltet var utstyrt med varmelampe, vifte, temperaturmåler og en tidsbryter for regulering. Det ble også funnet mindre mengder ferdig tørkete cannabisplanter og diverse brukerutstyr.

I avhør har mannen forklart at han hadde kjøpt cannabisfrø og utstyr for å dyrke fram plantene. Frøene og utstyret var bestilt over internett. Han har videre forklart at han dyrket fram plantene for eget bruk. I avhørene kom det fram at mannen hadde røkt cannabis i fem år og røyker tre til fire ganger i måneden.

Skyldig

Retten kom fram til at mannen hadde handlet forsettlig og fant mannen skyldig. Retten fant den lange saksbehandlingstiden som formidlende.

Mannen ble dømt til fengsel i 60 dager hvorav 30 dager utsettes med en prøvetid på to år. De beslaglagte plantene og annet plantemateriale blir inndratt. Det samme blir diverse utstyr som ble brukt til dyrkingen og diverse brukerutstyr. Mannen må også ut med 1000 kroner i saksomkostninger.